19 biler involvert i to ulykker i Trondheim

Snøfall og glatte veier skaper store utfordringer for bilister i Trondheim.

19. mars 2012 11:59 Sist oppdatert 19. mars 2012

En rekke bilister mistet kontrollen ned Thaulowbakken i Trondheim mandag morgen, melder adressa.no.

Det endte med massekræsj med syv biler i bunnen av bakken.

Kurt Botnan bor midt oppe i bakken og har siden klokken 07.45 observert hva som har skjedd.

Mister kontrollen

— Fra bunnen av bakken er det speilblankt en tredel opp i bakken. Det er snøglatt. Bilene har skutt fart nedover og inn i Osloveien da de kommet to tredeler ned i Thaulowbakken. Flere biler tok to eller flere pirutetter på vei ned. Jeg har sett mellom 10 og 20 biler kommet ned på denne måten, forteller Botnan til adressa.no.

— Til og med en politibil kom skliende ned. Den stoppet ikke, men kjørte bare videre.

Tolv biler krasjet

I Steinberget har en lik situasjon oppstått. Her har 12 biler kjørt i hverandre ned mot bunnen av bakken.

Alle veier som fører inn mot Steinberget er avstengt med sperrebånd. Det er folk som selv har vært med i kollisjonene som selv tok affære og stengte av veiene.

Det er heller ikke lett å være fotgjenger i bakken. Folk sklir og ramler ned over bakken, opplyser adressa.nos reporter på stedet.

Folk tør ikke røre bilene sine i frykt for at de skal skli videre ned over bakken.

Utforkjøringer ved Thamshavn

— Vi har også fått melding om to utforkjøringer på gamle E39, i nærheteh av Thamshavn. Den ene bilen kjørte ut i grøfta, her var det ingen personskade, sier Tore Kyllom ved Sør-Trøndelag politidistrikt.

— Klokka 0957 fikk vi melding om en utforkjøring ved Thamshavn. Bilen havnet på taken, men ingen ble skadet i hendelsen. Her er det rekvirert bilberging, sier Kyllom.

12 biler kjørte inn i hverandre ved Steinberget i Trondheim mandag morgen. FRANK LERVIK